32004D0332
L 105/39
JURNALUL OFÍCIAL AL UNIUNII EUROPENE
DECIZIA COMISIEI
din 2 aprilie 2004
privind aplicarea Directivei 72/166/CEE a Consiliului în ceea ce privește controlul asigurării de răspundere civilă auto
[notificată cu numărul C (2004) 1235]
(Text cu relevanță pentru SEE)
(2004/332/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/166/CEE a Consiliului din 24 aprilie 1972 privind apropierea legislațiilor statelor membre privind asigurarea de răspundere civilă auto și controlul obligației de asigurare pentru această răspundere (1), în special articolul 7 alineatul (3),
întrucât:
(1)
Relațiile dintre birourile naționale de asigurări ale statelor membre (denumite în continuare „birourile”) și cele din Cipru, Croația, Elveția, Islanda, Norvegia, Republica Cehă, Slovacia, Slovenia și Ungaria sunt reglementate prin Convenția multilaterală din 30 mai 2002 (denumită în continuare „convenția”).
(2)
Convenția a fost anexată Deciziei 2003/564/CE a Comisiei privind aplicarea Directivei 72/166/CEE a Consiliului privind controlul asigurării de răspundere civilă auto (2) care le impune tuturor statelor membre să nu controleze asigurarea de răspundere civilă a vehiculelor care staționează în mod obișnuit pe teritoriul unui alt stat membru sau pe teritoriul Ciprului, Croației, Elveției, Islandei, Norvegiei, Republicii Cehe, Slovaciei, Sloveniei și Ungariei, țări care fac obiectul convenției.
(3)
Birourile statelor membre și birourile din Cipru, Croația, Elveția, Estonia, Islanda, Letonia, Lituania, Malta, Norvegia, Polonia, Republica Cehă, Slovacia, Slovenia și Ungaria au semnat la 1 noiembrie 2003 actul adițional nr. 1 la convenția care extinde sfera de aplicare a acesteia la birourile din Estonia, Letonia, Lituania, Malta și Polonia. Acest act adițional stabilește modalitățile practice de eliminare a controlului asigurării de răspundere civilă auto pentru vehiculele care staționează în mod obișnuit pe teritoriul acestor din urmă țări.
(4)
Prin urmare, sunt întrunite toate condițiile pentru eliminarea controlului asigurării de răspundere civilă efectuat în conformitate cu Directiva 72/166/CEE între statele membre și Estonia, Letonia, Lituania, Malta și Polonia,
ADOPTĂ PREZENTA DECIZIE:
Articolul 1
Începând cu 30 aprilie 2004, statele membre nu controlează asigurarea de răspundere civilă pentru vehiculele care staționează în mod obișnuit pe teritoriul Estoniei, Letoniei, Lituaniei, Maltei și Poloniei, la care se referă Addendum-ul nr. 1 din 1 noiembrie 2003 la Convenția multilaterală între birourile naționale de asigurări ale statelor membre ale Spațiului Economic European și ale altor state asociate.
Articolul 2
Statele membre informează de îndată Comisia cu privire la măsurile adoptate pentru aplicarea prezentei decizii.
Articolul 3
Prezenta decizie se adresează statelor membre.
Adoptată la Bruxelles, 2 aprilie 2004.